ຂປລ. ໃນໂອກາດກອງປະຊຸມຜູ້ບໍລິຫານການສຶກສາ ແລະ ກິລາ ທົ່ວປະເທດປະຈໍາປີ 2017 ແລະ ກອງປະຊຸມຄົບຄະນະຄັ້ງທີ VI ຂອງຄະນະກໍາມາທິການແຫ່ງຊາດ ເພື່ອການພັດທະນາຊັບພະຍາ ກອນມະນຸດໃນວັນທີ 28 ທັນວາ 2017.
ທ່ານ ທອງລຸນ ສີສຸລິດ ນາຍົກລັດຖະມົນຕີ ແຫ່ງ ສປປ ລາວ ໄດ້ເປັນກຽດໂອ້ລົມຕໍ່ກອງປະຊຸມດັ່ງກ່າວ, ໂດຍທ່ານໄດ້ເນັ້ນໃຫ້ຂະແໜງການສຶກສາເອົາໃຈໃສ່ ແກ້ໄຂບັນຫາຊ່ອງຫວ່າງການສຶກສາ ລະຫວ່າງໃນຕົວເມືອງ ແລະ ຊົນນະບົດ ເປັນບັນຫາທີ່ຕ້ອງຮີບຮ້ອນແກ້ໄຂໂດຍສະເພາະ ບັນຫາຄູເຫລືອບໍ່ພໍ, ແກ້ໄຂບັນຫາການຂາດຄູສອນ, ເອົາໃຈໃສ່ໃຫ້ມີຄູໄປສອນຢູ່ເຂດຊົນນະບົດຫ່າງໄກສອກຫລີກ ໃຫ້ຫລາຍຂຶ້ນ. ສໍາລັບພາກເອກະຊົນ ຕ້ອງຊຸກຍູ້ສົ່ງເສີມຄຸ້ມຄອງ ໃຫ້ຖືກຕ້ອງຕາມພາລະບົດບາດຂອງຕົນ, ສ່ວນຜູ້ບໍລິຫານການສຶກສາພາກເອກະຊົນ, ເຈົ້າຂອງໂຮງຮຽນ ແລະ ສະຖາບັນ ຕ້ອງຕັ້ງໜ້າປັບປຸງຕົນເອງໃຫ້ມີຄຸນນະພາບ. ພ້ອມດຽວກັນ ກໍໃຫ້ເບິ່ງຄືນບັນດານິຕິກໍາ, ກົນໄກ, ຂໍ້ກໍານົດ ແລະ ລະບຽບການຕ່າງໆທີ່ນໍາໃຊ້ປັດຈຸບັນໃຫ້ມີຄວາມສອດຄ່ອງ, ສືບຕໍ່ຊຸກຍູ້ຂະບວນການແຂ່ງຂັນຮັກຊາດ ແລະ ແຂ່ງຂັນຕິດພັນກັບວຽກງານສາມສ້າງຂອງຂະແໜງການສຶກສາ ແລະ ກິລາ. ໃນນັ້ນກໍໃຫ້ເອົາໃຈໃສ່ດ້ານນະໂຍບາຍ, ແຜນ ການສຶກສາ ແລະ ຝຶກອົບຮົມລວມທັງການສຶກສາຊັ້ນສູງ, ທຶນການສຶກສາຕ່າງປະເທດ, ອາຊິວະສຶກສາ, ການສຶກສາຫລັງມັດທະຍົມ, ການສຶກສານອກໂຮງຮຽນ ແລະ ການຝຶກອົບຮົມອື່ນໆ.
ໃນຂະນະດຽວກັນ ທ່ານ ນາຍົກລັດຖະມົນຕີ ຍັງເນັ້ນຕື່ມວ່າ: ໃຫ້ເອົາໃຈໃສ່ສ້າງໃຫ້ຜູ້ບໍລິຫານ ແລະ ຄູ-ອາຈານ ມີຄວາມຮູ້ຄວາມເຂົ້າໃຈດ້ານການເມືອງ, ທິດສະດີ, ແນວທາງນະໂຍບາຍຂອງພັກ, ກົດໝາຍ, ກົດລະບຽບຂອງລັດ, ເອົາໃຈໃສ່ການປັບປຸງຄຸນນະພາບການສຶກສາ, ສືບຕໍ່ບຸກທະລຸດ້ານວຽກງານການສ້າງຄູ ໂດຍຖືອຸດົມຄະຕິທີ່ວ່າ: ສ້າງຄູເພື່ອສ້າງຄົນ, ມີຄູດີ, ຄູເກັ່ງ, ສືບຕໍ່ປັບປຸງການສິດສອນຂອງຄູ-ອາຈານ ແຕ່ລະຊັ້ນແຕ່ລະສາຍ ໃຫ້ບັນລຸຕາມຈຸດປະສົງຄາດໝາຍ. ໃນນັ້ນ, ໃຫ້ເອົາໃຈໃສ່ກໍານົດຄືນ ໃໝ່ໃຫ້ຈະແຈ້ງ ກ່ຽວກັບການກໍ່ສ້າງພະນັກງານວິຊາສະເພາະ ໃນຂະແໜງວິຊາຕ່າງໆ ຕ້ອງກໍານົດແຜນ ການຄັກແນ່ ທັງໃຫ້ມີລະບຽບການລະອຽດຕື່ມ, ກ່ຽວກັບການຄຸ້ມຄອງ ກໍຕ້ອງຮັດກຸມເພື່ອຕອບສະໜອງຄວາມຕ້ອງການທາງດ້ານປະລິມານ ແລະ ຄຸນນະພາບ, ປະສານສົມທົບກັບກະຊວງແຮງງານ ແລະ ສະ ຫວັດດີການສັງຄົມ ເອົາໃຈໃສ່ພັດທະນາລະບົບຂໍ້ມູນຂ່າວສານຕະຫລາດແຮງງານແຫ່ງຊາດ ແລະ ຄວາມຕ້ອງການແຮງງານ-ການສະໜອງກໍາລັງແຮງງານ, ພ້ອມກັບການພັດທະນາຂີດຄວາມສາມາດ ແລະ ຍົກລະດັບສີມືແຮງງານລາວ ແລະ ການເຊື່ອມໂຍງກັບສາກົນ.
ເນື້ອໃນ: ຂປລ